# Elena Ferré Toldrà

Elena Ferré Toldrà (Lleida, 1993) és una jurista i política catalana.

## Carrera

Es va graduar en Dret per la Universitat de Lleida i va estudiar un màster en Estudis de Gènere i Gestió de Polítiques d'Igualtat. El 2015, durant l'etapa formativa, va representar la UDL en la XI Lliga de debat de la Xarxa Vives d'Universitats juntament amb dos companys del grau. En acabat, va fer pràctiques en l'àmbit jurídic a la Diputació de Barcelona i va exercir d'assessora legal a empreses privades, sobretot pel que fa a la protecció de dades i la prevenció del blanqueig de diners. A més, al llarg de la seva trajectòria laboral ha treballat en defensa dels drets de les dones i de les persones vulnerables, tant en bufets d'advocats com en consultores legals. Actualment, és tècnica de la Direcció General per a l'Erradicació de les Violències Masclistes, que depèn del Departament d'Igualtat i Feminismes de la Generalitat de Catalunya, i combina la carrera jurídica amb l'activitat política.
Va tenir el càrrec de paera de Lleida pel Comú de Lleida entre el 2019 i el 2023, havent estat elegida en les eleccions municipals de 2019 com a segona candidata del partit. Hi era regidora de Participació, Contractació i Lluita contra la Corrupció. També era la portaveu del Comú. Tot seguit, va ser la número 4 de la formació per a les eleccions al Parlament de Catalunya de 2021, però no va obtenir-hi escó. El 2023, va ser la primera postulant de la llista de Sumar-En Comú Podem de la circumscripció de Lleida en les eleccions a les Corts espanyoles, en les quals tampoc va reeixir a assumir el càrrec pretès. En aquell moment era diputada a la Diputació de Lleida d'ECP. El 2024, va succeir Jaume Moya com a cap de llista de la coalició Comuns-Sumar per a la demarcació lleidatana en les eleccions al Parlament de Catalunya.

## Ideologia

És partidària de la independència de Catalunya i s'oposa al centralisme català. Considera que s'ha d'actuar institucionalment contra la prostitució, en tant que forma de maltractament. Forma part de diverses organitzacions, com ara la Plataforma per la Llengua, el Banc de Temps de Lleida i el Grup Feminista de Ponent.

## Referències

* 1 2 «Elena Ferre Toldra, Mario Mata i Montse Cortassa, els candidats que encapçalaran la llista de les Terres de Lleida, l’Alt Pirineu i Aran pels Comuns». Lleida.com, 27-03-2024. [Consulta: 5 maig 2024].
* ↑ «Tres estudiants de Dret representaran la UdL en el debat de la Xarxa Vives». Universitat de Lleida, 16-03-2015. [Consulta: 5 maig 2024].
* 1 2 Hurtado, Daniel. «Qui són els candidats a les eleccions catalanes per Lleida?». La Ciutat, 05-04-2024. [Consulta: 5 maig 2024].
* 1 2 Codinas, Marc. «Elena Ferre, candidata de Comuns Sumar per Lleida: «No entrarem en un tripartit que vulgui construir el Hard Rock»». Segre, 05-05-2024. [Consulta: 5 maig 2024].
* 1 2 3 Pagès, Vicenç. «Yolanda López, Eloi Badia i Elena Ferre, caps de llista dels comuns per Tarragona, Girona i Lleida». El Nacional, 26-03-2024. [Consulta: 5 maig 2024].
* ↑ Marquès, Maria. «Un fons d'inversió francès serà el soci majoritari del pla comercial de Torre Salses». Segre, 24-07-2019. [Consulta: 5 maig 2024].
* ↑ «Elena Ferre (Comú): “El govern té la major part de responsabilitat de la situació”». Segre, 30-01-2022. [Consulta: 5 maig 2024].
* ↑ «Elena Ferre encapçalarà la candidatura al Congrés de Sumar En Comú Podem per la demarcació de Lleida». UA1 Lleida, 16-06-2023. [Consulta: 5 maig 2024].
* ↑ Guillaumet Pijuan, Francesc. «Els candidats de Lleida, al debat territorial de TV3». La Mañana, 30-04-2024. [Consulta: 5 maig 2024].
* ↑ Garcia, Miriam. «La candidata dels Comuns Sumar a Lleida, Elena Ferre, aposta per un "front comú" per lluitar contra el centralisme». UA1 Lleida, 02-05-2024. [Consulta: 5 maig 2024].
* ↑ «Polèmica entre la regidora Elena Ferre i el diari «Segre» pels anuncis de prostitució». NacióDigital, 29-11-2021. [Consulta: 5 maig 2024].